
			FORORD

			Dette er historien om Operasjon Dark Room, norgeshistoriens største etterforskning av seksuelle overgrep mot barn. Den avdekket for alvor hvordan pedofile bruker internett til å komme i kontakt med barn de kan forgripe seg på, bestille direktesendte overgrep mot barn i fattige land og dele overgrepsmateriale. Noen av filmene og bildene som er funnet hos menn i rekkehus og eneboliger rundt om i Norge, viser overgrep så grove at politiet omtaler dem som tortur.

			Å bekjempe en trussel man ikke vet noe om, er nær sagt umulig. Hilde Reikrås har ledet Operasjon Dark Room siden oppstarten og vet at kunnskap er den beste beskyttelsen vi kan gi barn og unge. Målet med Det mørkeste rommet har vært å samle Hilde og Operasjon Dark Room-teamets innsikt og erfaring så den kan bli andre til del. Boken er skrevet i samarbeid med journalist Ingunn Røren, som står bak en rekke artikler om overgrep mot barn publisert i Bergens Tidende og Aftenposten. Et samarbeid som dette, mellom en etterforskningsleder og en journalist, er uvanlig. Det er viktig å presisere at journalisten ikke på noe tidspunkt har fått innsyn i etterforskningsdokumenter. All informasjon er hentet inn via offentlig tilgjengelige dommer, rapporter, artikler og en lang rekke intervjuer med mennesker som på ulike måter har vært involvert i Dark Room-etterforskningen.

			Ofre, pårørende, etterforskere og en gjerningsmann i Dark Room-komplekset bidrar med sine historier. De fleste av dem har aldri tidligere fortalt hva de har opplevd eller utsatt andre for. Når de velger å åpne seg, er det med ett mål for øye: å bidra til økt kunnskap om seksuelle overgrep mot barn. Modige mennesker har delt av sine personlige erfaringer fordi de mener det er viktig at vi prøver å forstå. Ofrenes historier gjør vondt å lese, men å kjenne til erfaringene deres er nødvendig for å forstå hvilke konsekvenser seksuelle overgrep kan få, og viktigheten av å forebygge og forhindre at de skjer. De pårørende, familiene til både ofre og overgripere, kommer også til orde i boken. Det er de som kjenner ringvirkningene av en overgrepssak, sinnet, sjokket, skammen og sorgen. Mange av de pårørende har opplevd å være i total krise, uten noen form for oppfølging. De blir sjelden spurt om hvordan de har det, hva de har opplevd. For at de skal bli bedre ivaretatt, er nettopp deres stemmer viktig. 

			Historien du som leser kan føle mest ubehag ved, er overgriperens. Det har vært utfordrende å få overgripere til å ville fortelle. I arbeidet med boken ble titalls domfelte i Operasjon Dark Room kontaktet. Noen ville overhodet ikke snakke; noen fortalte, men trakk seg før publisering. Én våget til slutt å ta opp det mest skambelagte og stigmatiserende. Han brukte flere år på å komme frem til erkjennelsen som fortsatt gjør ham skamfull: 

			– Jeg er pedofil. 

			Å begå seksuelle overgrep mot barn er forbundet med stort tabu. Fordømmelsen de møter, kan føre til at overgripere trekker seg bort fra samfunnet og lenger inn i en verden der alle normale grenser er borte. For å kunne forstå hvorfor seksuelle overgrep kan skje, må vi belyse alle sider, også overgripernes.

			Noen av etterforskerne som er intervjuet i boken, omtales med fullt navn, andre har en jobb i politiet som gjør at de kun kan omtales med fornavn. Overgripere, ofre og pårørende er anonymisert. Omtalen av hva barn og unge har blitt utsatt for i sakene som er avdekket i Dark Room, inneholder konkrete beskrivelser av overgrep. Flere av disse er gjengitt for å vise alvoret i sakene, det er slik virkeligheten er. Den naturlige reaksjonen kan være å tenke: «Dette orker jeg ikke å lese.» Men som Hilde flere ganger har uttalt: «Det er barn der ute som må leve med dette. Vi som voksne må i det minste orke å lese om det, for å lære, for å kunne forhindre nye overgrep.»

			De gangene ordet «barneporno» er brukt i denne boken, er det i direkte sitater fra dømte overgripere, i gjengivelser fra dommer eller i omtale av søk overgriperne har gjort på nett. 

			Hilde bruker bevisst aldri ordet, og politiet har i flere år jobbet for å få det ut av språket. Grunnen er enkel: Overgrep mot barn har ingenting med porno å gjøre. Filmer og bilder som viser barn som blir misbrukt, er alvorlig kriminalitet begått mot forsvarsløse personer. Ingenting annet. Ordet «barneporno» kamuflerer det som i realiteten er filmede voldtekter og andre grove overgrep. 

			For Hilde har det vært uvant å gå fra å holde kortene tett til brystet som etterforskningsleder, til å skulle fortelle. Hun gir et unikt innblikk i kulissene i Norges mest omfattende sedelighetsetterforskning, med en åpenhet politiet sjelden viser. Boken er skrevet fra Hildes ståsted, og representerer ikke nødvendigvis politiet som helhet. Men hovedbudskapet står et samlet norsk politi bak: Forebygging av seksuelle overgrep mot barn er et samfunnsansvar; politiet klarer ikke den jobben alene. Vi har alle et ansvar for å beskytte barn og unge som lever store deler av livet sitt på nett. For å klare det må vi vite hva som skjer. Denne boken er et bidrag til det. 


			AVSLØRINGEN

			I ni måneder har de jobbet i dypeste hemmelighet. Ingen, ikke engang deres nærmeste, vet hva de har holdt på med. Hilde Reikrås sjekker at uniformen sitter som den skal. Retter på slipset. Novembersolen bryter så vidt gjennom skyene idet hun og kollegene går den korte veien fra bygningen der de har jobbet i skjul og inn på politihuset. 

			Hele helgen har de jobbet intenst med forberedelser til pressekonferansen. Mens heisen tar dem opp til femte etasje, rekker hun å tenke at det er nå hun må levere. Så åpnes døren til møterom 3 og en vegg av pressefolk. Tv-kameraene er på, fotografene knipser ustanselig. Nøyaktig klokken 14 er de i gang. Det som begynte som en mistanke, en gnagende følelse av at det var noe de ikke så, er blitt til en mørk avsløring. Hilde ser på journalistene mens hun snakker. Flere av dem måper; de har problemer med å ta inn over seg det hun sier. Omfanget, brutaliteten. Det hun legger frem, er ren ondskap. Politiet har beslaglagt 150 terabyte med overgrepsmateriale. 51 norske menn er hittil identifisert i overgrepsnettverket. De neste månedene skal det bli langt flere. 

			Minutter etter pressekonferansen søndag 20. november 2016, toppet nyheten om Operasjon Dark Room samtlige norske nettaviser og nyhetssendinger: «Planla overgrep mot sitt ufødte barn», «Slik var de overgrepssiktedes hemmelige chattesamtaler på det mørke nettet», «Politiet beslagla enorme mengder overgrepsmateriale». 

			På et bakrom på politikammeret satt etterforskningsleder Hilde Reikrås, påtaleleder Gunnar Fløystad, politiadvokat Janne Ringset Heltne og to kommunikasjonsrådgivere. De prøvde å spise pizza, men telefonene ringte ustanselig. Norske og utenlandske medier ville vite alt om de pedofile nettverkene de hadde avdekket. Hver gang en av rådgiverne kom inn igjen etter en samtale på gangen, hadde listen over dem som ville intervjue Hilde vokst. «Dagsrevyen vil ha deg inn i morgen. Og God morgen Norge på TV 2 spør om du kan komme i studio grytidlig tirsdag.»

			Før denne dagen hadde Hilde Reikrås vært omtalt fire ganger i norsk presse. En av dem da hun som ung ble intervjuet sammen med noen venner om hva slags inntrykk filmen Schindlers liste hadde gjort på dem. På ringen Oscar Schindler fikk av fabrikkarbeiderne han reddet, sto det: «Den som redder et liv, redder hele verden.» Det traff tydeligvis 15 år gamle Hilde. «Heller ikke vi skal bare tenke på oss selv. Vi kan gjøre noe for andre», sa hun til Bergens Tidende. Siden hadde hun vært intervjuet tre ganger om en svindelbande hun etterforsket i 2013. Ut over det hadde hun holdt en lav profil. Nå ville alle ha tak i henne. 

			Plutselig innså hun hvor mye klokken var blitt. Hilde skiftet i ekspressfart og kastet seg i bilen for å rekke sønnens konsert med konfirmantkoret. To minutter før den begynte, var hun utenfor kirken. Det var ingen ledige parkeringsplasser, så etterforskningslederen satte uvørent bilen fra seg i en grøft, løp inn og sank ned på bakerste benk. Det absurde i situasjonen slo henne først da konfirmantenes sang runget ut i rommet. Noen timer tidligere hadde hun fortalt hele Norge om menn som laster ned videoer av babyer som blir voldtatt. Nå satt hun på en hard kirkebenk og prøvde å være mor og tilhører. En eldre kvinne stakk en salmebok opp i ansiktet på henne og sa at hun måtte synge. 

			– Nei takk, jeg har hatt nok i dag. Jeg vil bare lytte, hvisket hun. 

			Men tankene fortsatte å kverne. 51 personer siktet i samme sakskompleks hadde knapt skjedd tidligere, i alle fall ikke i sedelighetssaker. Alt tydet på at mennene bare var en liten flik av nettverkene som utvekslet overgrepsmateriale. Etterforskningen hadde allerede avdekket 5500 brukernavn. De kom til å finne mer, det var det ingen tvil om. 


			SAKEN SOM STARTET ALT

			Norges største sedelighetsetterforskning begynte med en bekymret mor i Bergen. Datteren på 14 hadde sittet mye på rommet sitt sommeren 2015. Jenta hadde nylig fått smarttelefon, og var oppslukt av den. Hun trakk seg litt unna, ville heller være for seg selv enn å se film sammen med moren. Sånn er det vel med tenåringer, tenkte hun. Datteren trengte kanskje mer privatliv nå. Innimellom tok hun seg i å tenke at datteren brukte altfor mye tid foran skjermen. Samtidig var hun glad for at jenta hennes var trygg. Hun var jo hjemme; det var bedre enn at hun reket ute på kveldstid. 

			14-åringen med det lange, mørkeblonde håret hadde alltid vært en snill, litt stille jente. Hun elsket dyr, akkurat som moren. Nå hadde moren samboer, men lenge hadde det bare vært de to og en leilighet som stadig ble fylt av forlatte dyr som trengte et sted å bo. Jenta overøste dem med omsorg, og satt stadig med et kjæledyr på fanget. Hun hadde venner, men savnet bestevenninnen som hadde flyttet til en annen kommune. Selv om det ikke var noe som ga grunn til de helt store bekymringer, følte moren at jenta ikke helt fant sin plass på ungdomsskolen. Derfor sa hun alltid ja når datteren spurte om hun kunne få dra til en venninne etter skolen.

			Det moren ikke visste, var at datteren var aktiv i flere chattekanaler der inne fra jenterommet. Mens moren trodde hun tekstet med jevnaldrende jenter, hadde datteren kontakt med flere voksne menn. En av dem var en 22 år gammel student som bodde i nærheten. Sommeren 2015 kom de to i snakk på nettstedet Omegle. Hun opplyste at hun var 14 år. Et av hans første spørsmål var om hun var jomfru. 

			Han spurte 14-åringen om seksuelle preferanser og om hun ville møte ham for å ha sex. Jenta svarte ja. En mandag bare noen uker etter at de kom i kontakt, møttes de. Jenta hadde sagt til moren at hun skulle treffe en venninne. 

			Sammen dro de hjem til mannen, som hadde egen leilighet. Jenta var nervøs; han klemte henne og sa at hun ikke måtte ha sex hvis hun ikke ville. Jenta sa at hun ville. Hun trodde det var noe helt spesielt mellom dem og ante ingenting om at hun ikke var den eneste. 

			Hennes aller første samleie skjedde denne dagen, med en mann hun hadde møtt bare noen timer før. Da han lå oppå henne, sa hun at hun måtte gå, men han ville ikke la henne forlate leiligheten før han hadde fått utløsning. Hun sa det flere ganger, at hun ville gå. Samleiet varte til han var ferdig. 

			Jenta og mannen holdt kontakten på Skype og Kik. En helg noen uker senere møttes de igjen hjemme hos mannen. De så litt på tv sammen, før de gikk inn på soverommet hans for å ha sex. Mannen spurte jenta om hun ville ha røff sex. 14-åringen sa ja. 

			Senere forklarte jenta at mannen denne dagen tok kvelertak på henne, selv om hun syntes det var ubehagelig. Han holdt rundt halsen hennes til hun ble hes, sa hun. Så slo han henne rundt 20 ganger i ansiktet, før han fikk henne til å suge ham. Etterpå la han henne over fanget og pisket henne med en gitarreim. Ingen av forslagene om hva de skulle gjøre kom fra henne. Jenta hadde nylig begynt i niende klasse. Hun hadde ingen annen erfaring med sex. 

			Jenta sa ikke et ord til moren om hva som hadde skjedd. Hun ble stillere, holdt seg enda mer på rommet sitt. Moren og hennes samboer var likevel totalt uforberedt da telefonen fra ungdomsskolen kom. Lærerne var bekymret for jenta, meldte de. Andre elever på skolen hadde varslet om at jenta hadde et seksuelt forhold til en voksen mann. Hun hadde betrodd seg til noen jevnaldrende; noen hadde sett en snap av henne sammen med mannen. Moren og samboeren var sjokkert, men takknemlig for at ungdommene hadde sagt ifra og for at skolen varslet. 

			Hun sa ingenting til datteren, ville finne ut hva dette handlet om. Da 14-åringen skulle legge seg den kvelden, la hun telefonen sin til lading i gangen utenfor rommet sitt, slik avtalen var. Moren kunne koden. Hun hadde alltid sagt til datteren at hun ville la henne ha privatliv, men at hun kom til å gå inn på telefonen hvis hun ble bekymret. 

			Sammen med samboeren brukte hun natten til å gå gjennom alt på 14-åringens telefon. Hvite i ansiktet leste de gjennom chat etter chat med grovt seksualisert innhold. Innholdet var så langt unna det de hadde trodd var 14-åringens verden at de måtte lese flere ganger for virkelig å ta inn over seg hva som sto der. 

			Jenta hadde hatt kontakt med flere menn, men én mann skilte seg ut. Ut fra chatten kunne de lese at hun hadde møtt ham fysisk. 

			Morgenen etter konfronterte de jenta med hva de hadde funnet. Hun innrømmet at hun hadde hatt sex med den voksne mannen, men sa ingenting om hvor hardhendt han hadde vært. På moren virket det som om datteren ikke helt forsto alvoret, som om hun hadde en naiv oppfatning av at de var kjærester, at den voksne mannen brydde seg om henne. Moren hadde selv blitt utsatt for seksuelle overgrep da hun var liten; den gangen var det ingen som klarte å beskytte henne. Moren hennes hadde prøvd, men nådde ikke frem i hjelpeapparatet. Ingen anmeldte, ingen tok skikkelig affære. Hun hadde bare måttet leve med det. Tidlig hadde hun bestemt seg for at hun skulle gå rett til politiet hvis noen rørte hennes unge. Nå hadde noen gjort akkurat det. 

			Moren og samboeren snakket mye med 14-åringen gjennom helgen. De prøvde å kartlegge nøyaktig hva som hadde skjedd, søkte opp 22-åringen på sosiale medier, så bilder av ham og fant adressen han bodde på. Bildene viste en ung mann med et normalt utseende, som så selvsikkert inn i kamera. Moren noterte alt datteren sa og det som sto i chattene. Så tok hun med seg alt hun hadde av dokumentasjon og gikk inn på Kriminalvakten i Bergen. Der anmeldte hun 22-åringen for seksuell omgang med en mindreårig. Hun ga politiet navn, adresse, studiested, profiler i sosiale medier og all annen informasjon hun hadde om mannen. 

			Uten at moren visste det, tok datteren på nytt kontakt med 22-åringen. Hun fortalte at moren hadde funnet ut om dem, og at de måtte slutte å snakke sammen. Mannen forsto at han ville bli anmeldt, og fikk panikk. Først vurderte han å ta sitt eget liv, så slettet han mesteparten av kontakten han hadde hatt med jenta på sosiale medier. Etterpå angret han og tenkte at slettingen kunne skade ham mer. Selv tenkte moren at hun hadde gjort det rette ved å anmelde ham denne septemberdagen i 2015. Nå kunne det ta slutt; datteren hennes skulle få være barn igjen. Hun ante ikke at anmeldelsen som ble lagt i hylla til Vold- og sedelighetsseksjonen i Hordaland politidistrikt skulle utløse så uendelig mye mer. Hun ante heller ikke at den vonde situasjonen med datteren bare var begynnelsen. Det skulle bli langt verre. 

